|  |
| --- |
| DATGANIAD YSGRIFENEDIG GAN LYWODRAETH CYMRU |

|  |  |
| --- | --- |
| **TEITL** | **Cynllun Gostyngiadau’r Dreth Gyngor 2021-22** |
| **DYDDIAD** | **26 Awst 2022** |
| **GAN** | **Rebecca Evans AS, y Gweinidog Cyllid a Llywodraeth Leol**  |

Heddiw, rwy'n cyhoeddi [Adroddiad Blynyddol Cynllun Gostyngiadau’r Dreth Gyngor ar gyfer 2021-22](https://llyw.cymru/cynllun-gostyngiadaur-dreth-gyngor-adroddiad-blynyddol-2021-i-2022?_ga=2.68558739.38926142.1661432663-865358503.1659599767).

Ers 2013-14, mae Llywodraeth Cymru wedi amddiffyn aelwydydd agored i niwed ac aelwydydd incwm isel ledled Cymru drwy gynnal eu hawliau llawn i gymorth i dalu eu biliau treth gyngor o dan ein Cynllun Gostyngiadau’r Dreth Gyngor.

Rydym wedi parhau i gefnogi'r cynllun, gan ddarparu £244m yn y setliad llywodraeth leol blynyddol. Mae natur deilwredig ein cynllun cenedlaethol yn golygu bod y cymorth hwn wedi'i dargedu tuag at y rhai sydd ei angen fwyaf.

Yn 2021-22, roedd hyn yn golygu bod mwy na 268,000 o aelwydydd sy'n agored i niwed ac aelwydydd incwm isel – sef oddeutu un o bob pump o aelwydydd - wedi elwa ar ostyngiad yn eu treth cyngor. O'r rhain, ni thalodd bron i 214,000 o aelwydydd unrhyw dreth gyngor o gwbl.

Fel bob amser, ac yn enwedig yn yr amgylchiadau ansicr a heriol presennol, byddwn yn annog pawb i droi at ein gwefan i weld a oes ganddynt hawl i gymorth â’u bil treth gyngor drwy ein cynllun gostyngiadau neu drwy un o'r amryw o ostyngiadau ac eithriadau sydd ar gael.

Rwy'n ddiolchgar am gymorth parhaus yr awdurdodau lleol o ran gweithredu Cynllun Gostyngiadau’r Dreth Gyngor yng Nghymru ac o ran helpu i sicrhau bod y cymorth ariannol pwysig hwn yn cyrraedd yr aelwydydd sy’n gymwys. Rwy'n parhau i fod yn ymrwymedig i sicrhau, lle bo’n cyllidebau'n caniatáu, bod camau'n cael eu cymryd i liniaru effeithiau'r argyfwng costau byw rydym yn byw drwyddo.

Mae'r datganiad hwn yn cael ei gyhoeddi yn ystod y toriad er mwyn rhoi’r wybodaeth ddiweddaraf i’r aelodau am y canfyddiadau. Os bydd aelodau am i mi wneud datganiad pellach neu ateb cwestiynau ynglŷn â hyn pan fydd y Senedd yn ailagor, byddwn yn hapus i wneud hynny.